b'\n_START_ARTICLE_\nEMC-direktiivi\n_START_PARAGRAPH_\nEMC-direktiivill\xc3\xa4 tarkoitetaan Euroopan parlamentin ja neuvoston direktiivi\xc3\xa4 2004/108/EY, joka s\xc3\xa4\xc3\xa4nn\xc3\xb6stelee j\xc3\xa4senvaltioiden valmistamien s\xc3\xa4hk\xc3\xb6laitteiden s\xc3\xa4hk\xc3\xb6magneettista yhteensopivuutta (EMC). Direktiivin tavoitteena on ohjeistaa valmistajia tekem\xc3\xa4\xc3\xa4n s\xc3\xa4hk\xc3\xb6magneettisesti yhteensopivia tuotteita. Laitteiden tulee siet\xc3\xa4\xc3\xa4 tietty m\xc3\xa4\xc3\xa4r\xc3\xa4 h\xc3\xa4iri\xc3\xb6it\xc3\xa4 ja eiv\xc3\xa4tk\xc3\xa4 ne saa aiheuttaa liikaa h\xc3\xa4iri\xc3\xb6it\xc3\xa4 muille laitteille tai heikent\xc3\xa4\xc3\xa4 niiden toimintaa. EMC-direktiivi m\xc3\xa4\xc3\xa4rittelee ainoastaan laitteistoilta vaadittavat ominaisuudet. Direktiivi ei valvo ominaisuuksien ja EMC-kriteereiden t\xc3\xa4ytt\xc3\xa4mist\xc3\xa4, vaan ne j\xc3\xa4\xc3\xa4v\xc3\xa4t laitevalmistajan tai maahantuojan omalle vastuulle._NEWLINE_Direktiivi\xc3\xa4 uusittiin vuonna 2014, jolloin sen korvasi 2014/30/EU._NEWLINE_EMC-direktiivi koskee kaikkia s\xc3\xa4hk\xc3\xb6laitteita ja -asennuksia, joita ei direktiiviss\xc3\xa4 ole erikseen rajattu sen ulkopuolelle. Ajoneuvoille oli oma EMC-direktiivins\xc3\xa4 2004/104/EY, jonka implisiittisesti kumosi Euroopan parlamentin ja neuvoston asetus (EY) N:o 661/2009.\n_START_SECTION_\nSuojausvaatimukset\n_START_PARAGRAPH_\nLaitteiston suunnittelulla ja valmistuksella tekniikan taso huomioiden huolehditaan, ettei laitteiston aiheuttama s\xc3\xa4hk\xc3\xb6magneettinen h\xc3\xa4iri\xc3\xb6 est\xc3\xa4 radio-, tele- ja muiden laitteiden tarkoituksenmukaista toimintaa, ja ett\xc3\xa4 laitteisto siet\xc3\xa4\xc3\xa4 tarkoituksenmukaisessa k\xc3\xa4yt\xc3\xb6ss\xc3\xa4 odotettavissa olevaa s\xc3\xa4hk\xc3\xb6magneettista h\xc3\xa4iri\xc3\xb6t\xc3\xa4 k\xc3\xa4yt\xc3\xb6n kohtuuttomasti heikentym\xc3\xa4tt\xc3\xa4.\n_START_SECTION_\nKiinteiden asennusten erityisvaatimukset\n_START_PARAGRAPH_\nKiinte\xc3\xa4n asennuksen asentamisessa noudatetaan hyvi\xc3\xa4 teknisi\xc3\xa4 k\xc3\xa4yt\xc3\xa4nt\xc3\xb6j\xc3\xa4 ja huomioidaan komponenttien aiottua k\xc3\xa4ytt\xc3\xb6tarkoitusta koskevat tiedot, jotta edell\xc3\xa4 mainitut suojausvaatimukset t\xc3\xa4yttyisiv\xc3\xa4t. N\xc3\xa4m\xc3\xa4 hyv\xc3\xa4t tekniset k\xc3\xa4yt\xc3\xa4nn\xc3\xb6t kirjataan asiakirjoihin.\n_START_SECTION_\nSis\xc3\xa4inen tuotantotarkastus\n_START_PARAGRAPH_\nValmistaja suorittaa s\xc3\xa4hk\xc3\xb6magneettisen yhteensopivuuden arvioinnin asiaankuuluvien ilmi\xc3\xb6iden perusteella suojausvaatimusten t\xc3\xa4yttymiseksi, mit\xc3\xa4 vastaa yhdenmukaistettujen standardien asianmukainen soveltaminen. Jos laitteella on eri kokoonpanoja, niiden kaikkien on t\xc3\xa4ytett\xc3\xa4v\xc3\xa4 suojausvaatimukset valmistajan yksil\xc3\xb6imiss\xc3\xa4 k\xc3\xa4ytt\xc3\xb6tarkoituksissa tavanomaisissa toimintaolosuhteissa. N\xc3\xa4iden vaatimusten toteutuminen osoitetaan valmistajan laatimilla teknisill\xc3\xa4 asiakirjoilla.\n_START_SECTION_\nTeetetty arviointi\n_START_PARAGRAPH_\nSis\xc3\xa4isen tuotannontarkastuksen lis\xc3\xa4ksi valmistaja tai sen valtuutettu edustaja yksil\xc3\xb6i arvioitavat olennaisten vaatimusten n\xc3\xa4k\xc3\xb6kohdat, esitt\xc3\xa4\xc3\xa4 tekniset asiakirjat j\xc3\xa4senvaltion hyv\xc3\xa4ksym\xc3\xa4lle tarkastuslaitokselle ja pyyt\xc3\xa4\xc3\xa4 sen arviota. Tarkastuslaitos vahvistaa vaatimuksenmukaisuuden ja antaa siit\xc3\xa4 lausunnon, joka rajoittuu arvioituihin olennaisiin vaatimuksiin. Valmistaja lis\xc3\xa4\xc3\xa4 annetun lausunnon teknisiin asiakirjoihin._NEWLINE_Suomessa hyv\xc3\xa4ksyttyj\xc3\xa4 EMC-tarkastuslaitoksia ovat SGS Fimko Oy ja Nemko Oy.\n_START_SECTION_\nTekniset asiakirjat\n_START_PARAGRAPH_\nTeknisten asiakirjojen avulla on arvioitavissa laitteen olennaisten vaatimusten t\xc3\xa4yttyminen. Asiakirjoihin sis\xc3\xa4ltyy kattava kuvaus suunnittelusta ja valmistuksesta ja erityisesti laitteen yleiskuvaus, n\xc3\xa4ytt\xc3\xb6 yhdenmukaistettujen standardien noudattamisesta sek\xc3\xa4 ilmoitetun tarkastuslaitoksen lausunto, jos t\xc3\xa4t\xc3\xa4 menettely\xc3\xa4 on k\xc3\xa4ytetty._NEWLINE_Mik\xc3\xa4li tuotteen valmistuksessa standardeja ei ole t\xc3\xa4ysin sovellettu, on asiakirjoissa kuvattava ja selvitett\xc3\xa4v\xc3\xa4 valmistuksessa suoritetut vaiheet sek\xc3\xa4 suojausvaatimusten t\xc3\xa4yttyminen._NEWLINE_Tuotteen valmistusprosessissa teknisten asiakirjojen ja direktiivien s\xc3\xa4\xc3\xa4nn\xc3\xb6sten on t\xc3\xa4ytytt\xc3\xa4v\xc3\xa4. Valmistajan tai sen valtuutetun edustajan on velvollisuus s\xc3\xa4ilytt\xc3\xa4\xc3\xa4 tekniset asiakirjat kymmenen vuotta siit\xc3\xa4 p\xc3\xa4iv\xc3\xa4st\xc3\xa4, jona tuotetta on viimeksi valmistettu.'